Troels Lund Poulsen (V), 2011-02-09:
Nu skal jeg ikke kommentere, hvilket niveau hr. Jesper Petersen er på, men det er i hvert fald på et niveau, der ligger langt under det niveau, som jeg selv er på.
Jeg har et par enkelte forbrugeroplysninger til hr. Jesper Petersen og vil sige: Det er jo ikke kommet ud af den blå luft, at man taler om boligbeskatning, når det er sådan, at man, om jeg så må sige, kan komme med citater fra et såkaldt lukket møde blandt bankdirektører, der refererer, hvad hr. Ole Sohn har sagt, altså SF's finansordfører og ham, der må være ansvarlig for den finanspolitiske kurs i SF.
Når det bliver refereret, at boligskatterne er noget, man vil overveje at kigge på, så kommer det ikke ud af den blå luft, vil jeg sige til hr. Jesper Petersen.
Jeg går også ud fra, at hr. Jesper Petersen trods alt på en eller anden måde lytter til, hvad hr. Ole Sohn siger, da jeg opfatter hr. Ole Sohn som værende ham, der tegner den økonomiske linje i SF.
Det er mig bekendt endnu ikke hr. Jesper Petersen, der gør det.
Når man så hører det med, at der kommer skattelettelser til danskerne, tror jeg, at enhver kan høre, at det er fuldstændig på månen.
Når skatter og afgifter skal sættes op med 31,5 mia. kr. og man derudover kan sige, at de 31,5 mia. kr. ikke er 31,5 mia. kr., men måske snarere er det, der svarer til ca. 20 mia. kr., og der ergo mangler 10 mia. kr., jamen så er det vel helt fornuftigt at diskutere, hvordan de penge så kan findes.
Det synes jeg sådan set kræver en forklaring, og den forklaring er S og SF jo desværre ikke kommet med endnu, og det er de ikke, fordi det enten er boligejerne eller virksomhederne, og det er fair nok.
Det er jo politik.
Nej, regeringen vil ikke hæve boligskatterne.
Men der må jo være noget, der har ramt SF et ømt sted, når SF kan tage så meget på vej og være så skræmte over, at man starter en diskussion om, at der er et hul i kassen.
Og det er jo sådan set ikke andet end oplysninger til borgerne om samfundet; det er sådan set det, det er at sige: Der mangler penge.
Man siger, at man skal have 31,5 mia. kr. ind, og når vi så ser på, om man får det ind, kan vi se, at nej, det gør man ikke, for nogle af de afgifter, nogle af de ting, man budgetterer med, giver ikke det, som man har skrevet de ville give.
Derfor må man jo, hvis man vil leve op til de 31,5 mia. kr., enten finde nogle andre afgifter, eller også må man låne.
Og da jeg ikke har hørt S og SF sige, at man skal ud at låne flere penge, må det jo betyde, at man sætter skatter og afgifter op.
Og det, der jo er helt tydeligt, er, at afgiftstrykket kommer til at stige, hvis der måtte komme en S-SF-regering, og det betyder noget for de allersvageste i samfundet.
Det, at man vil sætte nogle af afgifterne betragteligt op, kommer selvfølgelig til at have en social slagside, og det er jo fair nok, at det kan have det, men så skylder man at sige det, vil jeg sige til hr. Jesper Petersen.
Det er sådan set bare det, jeg tillader mig at diskutere; det synes jeg er fint.
Jeg må jo starte med at rose, for der er kommet noget nyt frem i dag, og det er jo godt, altså at SF i dag har sagt, at man vil rulle de tre seneste skatteomlægninger tilbage.
Det er lige præcis det, hr. Jesper Petersen har stået og sagt i salen i dag at man vil gøre.
Jeg kan bare konstatere, at de er fuldt finansierede, men det er jo da noget nyt og en ærlig snak, at man vil rulle de tre skattereformer tilbage, sådan at vi kommer tilbage til, hvad der var gældende, da Ole Stavad sad i Skatteministeriet.
Derudover vil jeg igen sige til hr. Jesper Petersen, at der er et hul i kassen.
Når hr. Jesper Petersen siger, at man vil sætte cigaretafgiften op, for så kan man føre flere penge over til sundhedsvæsenet, må jeg sige, at så kommer hr. Jesper Petersen til at føre færre penge over til sundhedsvæsenet, og så skal der skæres ned, for cigaretterne giver ikke et provenu på 900 mio. kr., derimod taber vi 800 mio. kr.
Der er en forskel på 1,7 mia. kr., i forhold til hvad man siger, og hvor man så ender.
Det er da et kæmpeproblem.
Til sidst vil jeg sige, at loftet over pensionsindbetalinger ikke kommer til at give de her 6,5 mia. kr., men det kommer til at give ca. 3 mia. kr. Så der er et kæmpestort hul, og de penge skal findes.
Enten kan man finde dem ved at låne, eller også kan man finde dem, ved at danskerne skal betale for det.
Og indtil videre har jeg kun hørt, at det er danskerne, der skal betale, og det bliver dyrt.